b'\n_START_ARTICLE_\nCerkev Marijinega imena, Dobova\n_START_SECTION_\nArhitektura\n_START_PARAGRAPH_\nCerkev je zidana iz opeke kot triladijska bazilika z mogo\xc4\x8dno, polkro\xc5\xbeno zaklju\xc4\x8deno apsido, ki jo flankirata prav tako polkro\xc5\xbeno zaklju\xc4\x8dena kapela svetega Antona Pu\xc5\xa1\xc4\x8davnika in zakristija. Zvonik, ki je v pritli\xc4\x8dnem delu \xc4\x8detverokoten, v nadstropjih pa osmerokotnega tlorisa, so neko\xc4\x8d na prehodu krasili \xc5\xa1tirje kamniti kipi, ki so jih neznano kdaj zamenjale plehnate stre\xc5\xa1ice. Se je pa ohranil kamniti kip Marije Kraljice na \xc4\x8delni fasadi. Kip stoji na kamnitem profiliranem podstavku, \xc5\xa1\xc4\x8diti pa jo kamnit nadstre\xc5\xa1ek s plehnato kritino. \xc5\xa0tiripolna triladijska cerkev je obokana s kri\xc5\xbenimi svodi. Med glavno in znatno ni\xc5\xbejima stranskima ladjama je enakomeren ritem zidanih slopov in kamnitih stebrov z neoromanskimi kapiteli.\n_START_SECTION_\nOprema\n_START_PARAGRAPH_\nLeseni glavni oltar ter pri\xc5\xbenico je v neogotskem slogu izdelal celjski kipar Ignac Oblak leta 1866. Kamnito menzo glavnega oltarja in obeh stranskih je izdelal kamnosek Anton Zanier iz Arada na Mad\xc5\xbearskem leta 1865. V prezbiteriju visijo \xc5\xa1tiri oljne slike svetega Fran\xc4\x8di\xc5\xa1ka Asi\xc5\xa1kega, svete Klare ter \xc5\xa1kofov Slom\xc5\xa1ka in Barage, ki jih je naslikal akademski slikar Gorazd Satler iz Ljubljane. Leta 1981 je bil po na\xc4\x8drtih arhitekta Franca Kvaternika nekoliko ponesre\xc4\x8deno urejen prezbiterij v skladu z zahtevami pokoncilske liturgije z novim oltarjem, ambonom in krstnim kamnom iz rde\xc4\x8de belega makedonskega marmorja.'